Creative Commonsi logo
**Creative Commons** (CC) on San Franciscos asuv mittetulundusühendus, mis tegutseb eesmärgiga suurendada vabalt jagatavate ja kasutatavate loometeoste hulka.

Creative Commonsi asutas 2001. aastal Stanfordi ülikooli intellektuaalse omandi professor Lawrence Lessig, kes lahkus Creative Commonsi juhi kohalt 15. detsembril 2006. Tema järglaseks sai Joi Ito.

Litsentsid
----------

Creative Commonsi avaldatud litsentsid võimaldavad teose autoril osast oma õigusest loobuda selleks, et avaldatud teose edasine kasutamine oleks lihtsam. Autor ei pruugi loobuda õigusest nõuda, et viidatakse autorile, teost jagatakse samadel tingimustel, teost kasutatakse mitteärilisel eesmärgil või et teose põhjal ei looda tuletatud teoseid. Neid nelja õigust kombineerides on koostatud avaliku omandi litsents ja kuus eri piirangutega litsentsi:

| Ikoonid | Lühend | Nimetus | Tingimused (üldine) | Tingimused (Eesti) |
| --- | --- | --- | --- | --- |
|  | CC0 | Avalik omand | Versioon 1.0 |  |
|  | BY | Autorile viitamine | Versioon 4.0 | Versioon 3.0 |
|   | BY-SA | Autorile viitamine, jagamine samadel tingimustel | Versioon 4.0 | Versioon 3.0 |
|   | BY-ND | Autorile viitamine, tuletatud teoste keeld | Versioon 4.0 | Versioon 3.0 |
|   | BY-NC | Autorile viitamine, mitteäriline eesmärk | Versioon 4.0 | Versioon 3.0 |
|    | BY-NC-SA | Autorile viitamine, mitteäriline eesmärk, jagamine samadel tingimustel | Versioon 4.0 | Versioon 3.0 |
|    | BY-NC-ND | Autorile viitamine, mitteäriline eesmärk, tuletatud teoste keeld | Versioon 4.0 | Versioon 3.0 |

Jurisdiktsioonidega seotud CC litsentsid maailmas

|  |  |  |
| --- | --- | --- |
| ██ Olemas | ██ Kohandamisel | ██ Kavas |

Tabelis toodud litsentsidest esimesed kolm (markeeritud rohelisega) toetavad avatud teadmuse levikut ning vastavad vaba sisu nõuetele, kuid viimased neli (markeeritud kollasega) piiravad teose kasutamist sellisel määral, et need välistavad selle kasutamise vabakultuuriga seotud projektides, sj nt Vikipeedia ja Debian ei kaasa sellist sisu, ka riigi institutsioonide poolt avaldatud materjalide nagu avaandmed, avatud õppematerjalid puhul välistatakse vaba sisu nõuetele mitte vastavate litsentside kasutamine.

Algsed 2001. aastal avaldatud litsentsid lähtusid Ameerika Ühendriikide autoriõigusseadusest. 2007. aastal avaldati üldised versiooni 3.0 litsentsid, mis lähtuvad Ameerika Ühendriikide seaduse asemel rahvusvahelistest intellektuaalse omandi lepetest. 2009. aastal avaldati litsents CC0, millega saab loobuda võimalikult paljudest õigustest ja anda teose avalikku omandisse. Põhiliste litsentside uusimad versioonid (4.0) on avaldatud 2013. aasta lõpul.

2003. aastal hakati litsentse kohandama lähtuvalt riikide jurisdiktsioonidest. Esimesed Eesti autoriõiguse seadusest lähtuvad litsentsid (versioon 3.0) avaldati 2011. aasta jaanuaris. Alates versioonist 4.0 kavatseb Creative Commons litsentside kohandamisest loobuda või teha seda vähesel määral, sest rahvusvaheline litsents peaks olema kõikjal kasutuskõlblik.

Creative Commonsi litsentse kasutatakse näiteks suurtel internetisaitidel nagu Vikipeedia, Flickr, Youtube, Soundcloud. Al-Jazīrah on Creative Commonsi litsentsi all avaldanud ka mõned televisioonis edastatud videolõigud. Eesti saitidest kasutatakse Creative Commonsi litsentsi näiteks teabekogus Estonica, Eesti Avaandmete Portaalis, e-koolikotis, see on vaikimisi litsents Tartu Ülikooli lõputööde avaldamisel ning seda soovitab Hariduse Infotehnoloogia Sihtasutus kasutada hariduslike materjalide puhul, kohandatud litsentsi kasutati varem Eesti valitsuse veebisaidil. 2009. aastal kasutati Creative Commonsi litsentse hinnanguliselt 350 miljoni teose puhul.

Vaata ka
--------

* Avalik omand
* Copyleft

Viited
------

1. ↑  Debiani kogukond. "The DFSG and Software Licenses". *Debiani viki*. Vaadatud 23. aprill 2020.
2. ↑  Garlick, Mia, 2007. Version 3. CC Wiki. Kasutatud 6.08.2011. (inglise)
3. ↑  Peters, Diane, 2009. Expanding the Public Domain: Part Zero. Creative Commons. Kasutatud 11.02.2014. (inglise)
4. ↑  Estonia/3.0. CC Wiki. Kasutatud 6.08.2011. (inglise)
5. ↑  Frequently Asked Questions. CC Wiki. Kasutatud 11.02.2014. (inglise)
6. ↑  Benenson, Fred, 2009. Al Jazeera Launches Creative Commons Repository. Creative Commons. Kasutatud 6.08.2011. (inglise)
7. ↑  Meie toetajad. Estonia.org. Kasutatud 11.02.2014.
8. ↑  "KKK — Kas avaldatud andmetel peab olema ka litsents?". *Eesti Avaandmete Portaal*. Originaali arhiivikoopia seisuga 25. september 2019.
9. ↑  "Oluline muudatus E-koolikotis – vaata oma õppevara üle ja määra õige litsents". *Hariduse Infotehnoloogia Sihtasutuse veebisait*. 23. jaanuar 2020. Originaali arhiivikoopia seisuga 28. september 2020. Vaadatud 25. aprill 2020.
10. ↑  "Juhend üliõpilasele lõputööde avaldamise korra kohta". *Tartu Ülikooli koduleht*. Originaali arhiivikoopia seisuga 26. märts 2019.
11. ↑  "Autoriõigused – Creative Commons". *Hariduse Infotehnoloogia Sihtasutuse koduleht*. Originaali arhiivikoopia seisuga 12. november 2019.
12. ↑  "Avatud sisu kasutamine". *Tuleviku Õpetaja koolitusprogramm*.
13. ↑  Vabariigi Valitsus. Kasutatud 6.08.2011. Märkus: Litsentsile viitav link asub saidi alumises vasakus nurgas.
14. ↑  History. Creative Commons. Kasutatud 6.08.2011. (inglise)

Välislingid
-----------

* Creative Commonsi koduleht